กองทุนปลื้มปี55โต25%
สมาคมฯหวังปีนี้พุ่งกว่า10%เปิดโผ5หุ้นในกอง&#8216;TOP10&#8217;
15 ม.ค. 2556

สมาคมฯหวังปีนี้พุ่งกว่า10%เปิดโผ5หุ้นในกอง‘TOP10’
กองทุนรวมปี 2555 อู้ฟู่ สินทรัพย์โต 25.53% สมาคมฯ หวังปีนี้จะโตต่อเนื่อง “มอร์นิ่งสตาร์” เปิดโผ 5 หุ้นในพอร์ต 10 กองทุนหุ้นกำไรสูงสุด 
นายสถาปนะ เลี้ยวประไพ ประธานเจ้าหน้าที่บริหาร สมาคมบริษัทจัดการลงทุน กล่าวว่า ในปี 2555 มูลค่าสินทรัพย์ของอุตสาห กรรมกองทุน อยู่ที่ 2.61 ล้านล้านบาท เพิ่มขึ้นถึง 25.53% หรือ 5.31 แสนล้านบาท จาก 2.08 ล้านล้านบาท เมื่อปี 2554 และคาดว่าในปีนี้จะยังมีการเติบโตต่อเนื่องไม่ต่ำกว่า 10%
“ต้องยอมรับว่า สินทรัพย์ที่เติบโตขึ้น ส่วนหนึ่งมาจากผลตอบแทนจากการลงทุนของกองทุนหุ้น ขณะที่กองทุนตราสารหนี้กลับมาได้รับความนิยมอีกครั้ง โดยเป็นการลงทุนระยะสั้นในหลากหลายประเทศ” นายสถาปนะ กล่าว
นอกจากนี้ ในปี 2555 ยังมีการออกกองทุนรวมอสังหาริมทรัพย์ และเพิ่มทุนรวม 3.75 หมื่นล้านบาท หรือเพิ่มขึ้น 36.87% จากปี 2554 
นายสถาปนะ กล่าวว่า ปีนี้จะเป็นปีสุดท้ายที่จะสามารถออกกองทุนใหม่และเพิ่มทุน จึงมีความเป็นไปได้ที่กองทุนรวมอสังหาริมทรัพย์จะมีการเติบโตต่อเนื่อง 
กองทุนผสมมีอัตราการเติบโต 43.72% หรือ 2.64 หมื่นล้านบาท ซึ่งส่วนหนึ่งคือกองทุนที่กำหนดเป้าหมายการลงทุน (ทริกเกอร์ฟันด์) โดยในปี 2555 มีทริกเกอร์ฟันด์ออกมา 52 กองทุน มูลค่ารวม 2.3 หมื่นล้านบาท และมีกองทุนที่ทำผลตอบแทนได้ตามเป้าหมายและปิดไปแล้ว 20 กองทุน มูลค่า 6,525 ล้านบาท 
ขณะที่กองทุนรวมหุ้นระยะยาว (LTF) เพิ่มขึ้น 34.62% และกองทุนรวมเพื่อการเลี้ยงชีพ (RMF) เพิ่มขึ้น 32.71% 
อย่างไรก็ตาม นายพีร์ ยงวณิชย์ กรรมการผู้จัดการ บริษัท มอร์นิ่งสตาร์ รีเสิร์ช (ประเทศไทย) กล่าวว่า กองทุนกองทุน LTF ที่สินทรัพย์เติบโตสูง แต่มีเงินไหลเข้าสุทธิเพียง 6,300 ล้านบาทเท่านั้น แม้ว่าในไตรมาส 4 จะมีเงินไหลเข้า 2.7 หมื่นล้านบาท โดยเข้ามาใน 2 สัปดาห์สุดท้ายถึง 1.45 หมื่นล้านบาท แต่เนื่องจากในไตรมาสแรกมียอดขายสูงถึง 1.9 หมื่นล้านบาท 
พร้อมกันนี้ บริษัท มอร์นิ่งสตาร์ฯ เปิดเผยหุ้น 5 ตัวแรกที่อยู่ในพอร์ตของกองทุนหุ้นที่มีผลตอบแทนสูงสุดในปี 2555 ประกอบด้วย บริษัท ซีพี ออลล์ (CPALL) สัดส่วน 8.64% ธนาคารกรุงเทพ (BBL) 8.3% บริษัท เบอร์ลี่ ยุคเกอร์ (BJC) 7.76% บริษัท ท่าอากาศยานไทย (AOT) 7.28% และ บริษัท ผลิตไฟฟ้า (EGCO) 5.59%